再次韻贈從之并寄朝美士美
作者：周孚
朝代：宋

paragraphs: 大湯陳元方，小湯許文休。
向來京江岸，政作汝潁游。
一隨簡書去，寒江自湍流。
我瞻天際鴻，渠歎波上鷗。
之子雖近交，襟懷亦林丘。
緬惟兩玉人，非子孰可儔。
高標互暉映，妙語相應酬。
鼎立照茅茨，何日能此不。
句曲向荆溪，遷徙非所憂。
得客三士間，衰年更何求。